Twee sussies, 14 A’s - Onderwys - Republikein
Thursday, October 19th, 23:57:52
Twee sussies, 14 A’s
Tanja Bause – In 2013 het Mienke van der Westhuizen matriek met sewe onderskeidings geslaag. Drie jaar later het haar suster Jana presies dieselfde reggekry.
Mienke het BRek aan die Universiteit van Stellenbosch gaan studeer en in Desember haar graad met lof behaal. Nou gaan sy haar honneurs doen om ’n geoktrooieerde rekenmeester te kan wees.
“Ek het nog altyd van wiskunde en rekenkunde op skool gehou. As ’n gekwalifiseerde geoktrooieerde rekenmeester het ’n mens baie geleenthede en sal ek ook saam met mense werk,” sê Mienke.
Jana gaan vanjaar ook BRek op Stellenbosch studeer.
“Ek wou aanvanklik ’n fisioterapeut word, maar ek hou van syfers en het toe ook besluit om BRek te studeer. Dit aan dieselfde universiteit as my suster is, maar ons is darem in verskillende koshuise,” sê Jana.
Dit is nie net op skool wat die susters uitblink nie.
Jana het agt jaar lank aan ritmiese gimnastiek deelgeneem. Sy was selfs die afgelope drie jaar ’n afrigter. Sy het ook ballet gedoen en aan die einde van 2016 was sy deel van die Mary Poppins-verhoogstuk wat by Namibië se Nasionale Teater opgevoer is.
Ousus Mienke het op laerskool ook ballet geneem. Tydens haar hoërskoolloopbaan het sy moderne dansklasse en klavierlesse geneem.
Beide susters was op die leerlingraad van hul skool.
“Ek was net op die leerlingraad, maar Jana het dit verder gevat - sy was hoofmeisie van Windhoek Afrikaanse Privaatskool,” sê Mienke.
Volgens beide susters het hul tyd op die leerlingraad hulle heelwat lewensvaardighede geleer.
“Die groepswerk wat ’n mens op die leerlingraad leer doen, help mens ook in die lewe vorentoe. Ek kon alles wat ek geleer het toepas op die universiteit se koshuiskomitee. Ons reël sosiale byeenkomste en werk as ’n groep saam,” sê Mienke.
Dié slim sussie glo ’n mens kan nie net heeltyd leer nie.
“Jy sal van jou kop af raak as jy net leer en agter die boeke sit. Tydsbestuur, vriende en familie is baie belangrik. Jy moet ’n balans tussen leer, plesier, sosiale bedrywighede en buitemuurse aktiwiteite handhaaf.
"Om sulke goeie punte te behaal verg harde werk en toewyding die hele jaar deur. Jy kan nie net voor die eksamen begin leer en dink jy sal goed doen nie. Jy moet die hele jaar deur die ure insit,” sê sy.
“Dit is die Here se genade dat ons so goed doen. As jy die vermoë het om goed te doen, moet jy dit ten volle gebruik. Jy moet jouself motiveer en selfdissipline toepas. Stel vir jou ’n doelwit en maak seker jy bereik dit. Maak nie saak wat jou doelwit is nie: sport, kultuur of akademies. Sit die tyd in en bereik dit,” sê Jana.
“As jy ’n talent vir iets gekry het, moet jy dit ten volle benut. Jy moet hard werk. Niks kom vanself nie. Alles is moontlik as jy dit wil bereik,” voeg Mienke by.
Beide susters het ook gesê hul groot ondersteuningsnetwerk, bestaande uit hul ouers, vriende en familie, het hulle baie gehelp het om hul doelwitte te bereik.